**Dyddiad cyhoeddi:** 7 Medi 2022

**Cais Rhyddid Gwybodaeth**

Rydyn ni’n ysgrifennu atoch i ymateb i'r Cais Rhyddid Gwybodaeth a wnaethoch. Mae eich cais wedi cael ei ystyried yn unol â gofynion y Ddeddf Rhyddid Gwybodaeth a’n Polisi Rheoli Data a Gwybodaeth.

**Fe wnaethoch chi ofyn am yr wybodaeth ganlynol:**

1. *Allwch chi ddarparu unrhyw wybodaeth am ble mae TrC yn trydaneiddio ar rwydwaith y Metro ar hyn o bryd (gweithwyr ar y ddaear / gosod mastiau)? Yn ddelfrydol, map a dyddiadau cwblhau disgwyliedig. Rwy’n deall bod mastiau yn cael eu gosod rhwng Pontypridd ac Aberdâr ar hyn o bryd, ond dydw i ddim yn siŵr am Radur i Bontypridd, ac os oes gwaith trydaneiddio yn digwydd ar hyn o bryd.*
2. *Oherwydd bydd Pontypridd a Radur yn cael ei drydaneiddio’n amharhaus. Oes gennych chi unrhyw wybodaeth am ble fydd y cyfyngiadau neu’r bylchau trydaneiddio? Fel ELR/milltiroedd/cadwyni, neu fap bras. Does dim rhaid i chi fod yn fanwl gywir.*

**Ar ôl adolygu eich cwestiynau, rydyn ni’n gallu darparu’r wybodaeth ganlynol:**

1. Ar hyn o bryd mae TrC yn gosod sylfeini trydaneiddio llinellau uwchben (OLE) rhwng y lleoliadau canlynol:
	* Radur >> Pontypridd >> Aberdâr and Merthyr Tudful;
	* Radur >> Chaerdydd Heol y Frenhines >> Parc Ninian.

Mae’r gwaith o osod gwifrau a mastiau OLE yn mynd rhagddo rhwng y lleoliadau canlynol:

* Abercynon >> Merthyr Tudful.

Mae gwaith galluogi ar y gweill yn y lleoliadau canlynol:

* Pontypridd >> Treherbert;
* Caerdydd Heol y Frenhines >> Rhymni (gan gynnwys cangen Coryton);

gyda’r gwaith gosod sylfeini i fod i ddechrau’n fuan ar yr adrannau hyn.

Bydd trydaneiddio amharhaus yn y llwybrau a nodir. Mae’r gwefru cyntaf wedi’i gynllunio ar gyfer mis Awst 2023, ac mae gwaith diweddarach yn cael ei ail-amserlennu i sicrhau bod y gwaith hwn yn cael ei gynllunio a’i gyflawni yn y ffordd fwyaf effeithlon ar draws yr holl ddisgyblaethau cysylltiedig. O’r herwydd, nid yw amserlenni y tu hwnt i fis Awst 2023 ar gael ar hyn o bryd.

1. Er bod gan TrC rywfaint o’r wybodaeth hon (gan fod lleoliadau terfynol yr adrannau hyn yn y cam dylunio manwl ac nad ydynt wedi cael eu cadarnhau eto), mae wedi’i heithrio rhag cael ei datgelu o dan Adran 38 y Ddeddf Rhyddid Gwybodaeth (Peryglu Iechyd a Diogelwch). Mae nifer o rannau ar draws Metro De Cymru lle bydd trydaneiddio amharhaol yn cael ei ddefnyddio, oherwydd mewn llawer o achosion, mae hyn yn lleihau’r angen am ‘Ymyrraeth Gwaith Sifil’. Mae Ymyrraeth Gwaith Sifil yn ei gwneud yn ofynnol i TrC wneud gwaith mawr er mwyn gosod cyfarpar llinellau uwchben; er enghraifft, lle mae pont bresennol yn rhy isel i ganiatáu i wifrau byw fynd oddi tani yn ddiogel, byddai angen ailadeiladu pont neu fesurau gostwng cledrau. Yn y lleoliadau hyn, mae osgoi Ymyrraeth Gwaith Sifil yn lleihau’r gost a’r tarfu sylweddol ar deithwyr. Fodd bynnag, at ddibenion diogelwch y cyhoedd, mae’n hanfodol bod holl Fetro De Cymru yn cael ei ystyried fel rhwydwaith sydd wedi’i drydaneiddio bob amser; ac nad yw aelodau’r cyhoedd yn ceisio cael mynediad at ochr y cledrau ar unrhyw adeg. Ein pryder ni yw y gallai datgelu’r wybodaeth hon i chi (y mae’n rhaid ystyried hynny fel datgelu i’r byd yn gyffredinol o dan y Ddeddf Rhyddid Gwybodaeth) annog ymdeimlad ffug o ddiogelwch bod yr adrannau hyn o’r trac yn ‘ddiogel’ i gael mynediad atynt. Rhaid nodi’n gadarn nad yw hynny’n wir. Mae diogelwch ein staff a’r cyhoedd yn flaenoriaeth bwysig i TrC, ac felly rydym yn defnyddio’r eithriad Adran 38 yn yr achos hwn.

Yn gywir,

**Trafnidiaeth Cymru**

**Hawliau Apelio**

Os ydych chi’n anhapus â’r ffordd y cafodd eich cais ei drin a’ch bod chi’n dymuno gwneud cwyn neu wneud cais am adolygiad o’n penderfyniad, ysgrifennwch at y Pennaeth Rhyddid Gwybodaeth naill ai yn Trafnidiaeth Cymru, 3 Llys Cadwyn, Pontypridd, CF37 4TH neu freedomofinformation@tfw.wales. Rhaid i’ch cais gael ei gyflwyno cyn pen 40 diwrnod gwaith ar ôl derbyn y llythyr hwn. Os nad ydych chi’n fodlon â chanlyniad yr adolygiad mewnol, mae gennych hawl i wneud cais yn uniongyrchol i’r Comisiynydd Gwybodaeth am benderfyniad.

Gallwch chi gysylltu â’r Comisiynydd Gwybodaeth yn Swyddfa’r Comisiynydd Gwybodaeth, Wycliffe House, Water Lane, Wilmslow, Swydd Gaer, SK9 5AF neu gallwch chi gysylltu â Swyddfa’r Comisiynydd Gwybodaeth drwy adran ‘Gwneud Cwyn’ eu gwefan ar y ddolen hon: [https:/ico.org.uk/make-a-complaint/](https://ico.org.uk/make-a-complaint/)

Yr adran berthnasol i’w dewis fydd "Gwybodaeth Swyddogol neu Gyhoeddus".